OTMlardagi test sinovlari natijalaridan qoniqmaganlar qachondan apellyatsiya berishi mumkinligi ma’lum qilindi

Davlat test markazi O‘zbekiston OTMlariga qabul bo‘yicha o‘tkazilgan test natijalaridan qoniqmaganlar qachondan apellyatsiya berishi mumkinligini ma’lum qildi.

Qayd etilishicha, DTMning apellyatsiya komissiyasi o‘z faoliyatini 2020-yil 28-sentabrdan boshlaydi. Bunda apellyatsiya shikoyati DTMning rasmiy veb-sayti orqali qabul qilish boshlanadi.
Apellyatsiya shikoyatini bergan abituriyentlarga uni ko‘rib chiqish sanasi va vaqti ko‘rsatilgan xabarnoma beriladi. Abituriyent xabarnomada belgilangan vaqtda o‘zining pasporti va abituriyent ruxsatnomasi bilan DTMga kelishi shart.
O‘zbekistonda 2020/2021-o‘quv yili uchun OTMlarining bakalavriat ta’lim yo‘nalishlariga kirish test sinovlarining natijalari 25-sentabr kuni 15:00 da DTMning rasmiy veb-saytida e’lon qilindi. Unga ko‘ra, respublika OTMlari bakalavriatiga jami 140 068 nafar abituriyent talabalikka qabul qilindi. Davlat granti asosida 28 173 nafar (jami topshirganlarning 20,1 foizi) abituriyent, to‘lov-kontrakt asosida 111 895 nafar (jami topshirganlarning 79,9 foizi) abituriyent talabalikka tavsiya etilgan.